送陳季常判院
作者：鄭剛中
朝代：宋

paragraphs: 去年奉使天西角，遇事才疏多自覺。
不應尚或人改觀，增重端因君在幕。
君才如刃新發硎，到手萬牛髖髀落。
豈能隨我困邉徼，定自摶風上寥廓。
峡束秋江風浪清，美君出峡舟楫輕。
去年聯馬聽簫鼓，今也恨不同此行。
古人持兵喻槃水，顧我何者能獨擎。
幸留藥石苦資助，勿謂相捨真忘情。